Тавилга

Тавилга гэдэг нь хүмүүсийн янз бүрийн үйл ажиллагааг дэмжих зорилготой эд зүйлсийг хэлдэг. Үүнд суухад зориулагдсан (жишээ нь, сандал, түшлэгтэй сандал, буйдан), хооллох (ширээ), эд зүйлс хадгалах, ажиллах, унтах (жишээ нь, ор, дүүжин ор) тавилгууд орно. Тавилга нь мөн ажиллахад тохиромжтой өндөрт эд зүйлсийг байрлуулах (газар дээрх хэвтээ гадаргуутай ширээ, бичгийн ширээ гэх мэт) эсвэл эд зүйлсийг хадгалахад (жишээ нь, шүүгээ, тавиур, шургуулга) хэрэглэгддэг.
Тавилга нь загварын бүтээгдэхүүн байж болох бөгөөд чимэглэлийн урлагийн нэг төрөл гэж үзэж болно. Үйл ажиллагааны үүргээс гадна тавилга нь бэлгэдлийн буюу шашны зориулалттай байж болдог байна. Тавилга нь металл , хуванцар, мод гэх мэт олон төрлийн материалаар хийгддэг ба тавилга хийхэд төрөл бүрийн мужааны холболтыг ашигладаг бөгөөд энэ нь тухайн нутгийн соёлыг илэрхийлж байдаг.

Хүмүүс байгалийн гаралтай эд зүйлсийг (жишээлбэл модны ёзоор, хад чулуу, хөвд зэрэг) тавилга болгон ашиглаж ирсэн бөгөөд энэ нь хүний соёл иргэншлийн эхэн үеэс өнөөг хүртэл зарим айл өрх, кемпийн газруудад үргэлжилсэн хэвээр байна. Археологийн судалгаагаар 30,000 жилийн өмнөөс хүмүүс мод, чулуу, амьтны яс ашиглан тавилга урлаж, сийлж эхэлсэн нь тогтоогдсон байдаг. Энэ үеийн эртний тавилгын тухай мэдээлэл Оросоос олдсон Венусын баримал зэрэг урлагийн бүтээлүүдэд дүрслэгдсэн байдаг бөгөөд уг барималд бурхан ширээ дээр суусан байдалтай харагддаг.

Хамгийн эртний хадгалагдаж үлдсэн тавилгад нь Шотландын Скара Брэйн байшингууд дахь чулуун шүүгээ, тавиур, ор зэрэг багтадаг. Нарийн мужааны техникийн нэг жишээ болох холбох урлаг эртний Египетийн эртний хаанчлалын үед хөгжиж эхэлсэн байна. Энэ үед модоор хийсэн сандал, ширээ гэх мэт тавилга бүтээгдэж, заримдаа үнэт метал, зааны ясаар чимэглэгддэг байсан.